Mietjie Jafta | Bo-Karoo
In Hierdie Lewe Sedert 1914
Posted on May 10, 2017 by Leonette Smit
Vandag verjaar Ouma Wat-toe. Oftewel, Tannie Anna Tieties volgens haar ID. Sy is 103 jaar oud. Vanwyksvlei se oudste inwoner.
As jong dogtertjie verkoop haar ouers haar aan 'n Visser boervrou van Rietbos vir koffie, suiker, meel , olie en seep. Daar raak sy groot as oppassertjie van bokke. Saans moet sy die kombuis opruim.
Haar sustertjie word op dieselfde manier groot by Awiegoed-hulle op 'n naburige plaas. Sy onthou een geleentheid wat hulle by mekaar kon kuier toe die plaasmense oor en weer gaan kuier het.
Op Rietbos groei Wat-toe op totdat sy man vat. Jan Tieties kom in haar lewe en maak haar die ma van 3 dogter en 3 seuns. Hulle kinders word groot in die distrik van Carnarvon en Vosburg waar Jan op verskeie plase as veewagter werk. Slegs Uncletjie, oftewel Mietjie Jafta, die dogter wat haar tans versorg, en Handjievol, 'n ander dogter, leef nog.
Uncletjie, oftewel Mietjie Jafta
Handjievol is egter 'n invalide nadat albei bene en haar regterarm geamputeer is. Die ander broers en suster is almal lankal dood.
Uncletjie en Koelie het 'n kamertjie in hulle huis waar Ouma Wat-toe woon. Hulle versorg haar al vir baie jare met groot toewyding.
Ouma Wat-toe kan nog hoor en sien en beweeg. Dalk kon sy vreeslik dans en sing in haar jare, want sy deel 'n verjaarsdag met Fred Astair en Bono. Dalk leef sy so lank vanweë haar geloof, want sy deel 'n verjaarsdag met Karl Barth. Pred 10:27 sê mos: "Wie die Here dien, lewe lank …" En vir solank as wat Ouma Wat-toe leef, bestaan moedersdag al – ingestel op 9 Mei 1914 deur Woodrow Wilson, die Verenigde State se 28ste president. As julle hierdie naweek êrens 'n moedersdagviering inwerk, lig ook 'n glasie op Ou-moeder Wat-toe.
Soms raak haar gedagtes tussen vraag en antwoord op 'n adraaipad. Maar sy kan steeds 'n gesprek voer.
Sy kan nog die sagtheid van 'n paar slaapsokkies waardeer, sien ek toe sy dit teen haar wang aandruk. Dierbaar. (Dankie Helena, dat jy dit gesponsor het).
Terwyl ek by haar sit en kuier, steek sy haar verrimpelde handjie uit na Koelie. Koelie Jafta beheer haar pruimtwak. Hy sal self besluit wanneer dit tyd is. En wanneer dit genoeg is.